Keflavík varð í gær fyrsta liðið til að komast í undanúrslit um Íslandsmeistaratitilinn í úrvalsdeild karla í körfubolta. Keflvíkingar slógu Tindastól út.
Þetta var þriðji leikur liðanna í einvíginu. Keflavík hafði unnið fyrstu tvo leikina og bætti þriðja sigrinum við í gær en leiknum lauk með fjögurra stiga mun, 87-83. Vinna þarf þrjá leiki til að komast í undanúrslit og Keflavík er því komið áfram en Tindastóll úr leik. Þá vann Stjarnan Grindavík í hinum liek 8-liða úrslitanna í gær, 85-69. Stjarnan er nú 2-1 yfir í einvíginu og þarf einn sigur til viðbótar til að komast í undanúrslit. Þór Þorlákshöfn og Þór Akureyri eigast við í þriðja leik liðanna í kvöld en þar er staðan jöfn 1-1 líkt og í einvígi Vals og KR sem mætast á Hlíðarenda í kvöld.
Undanúrslitin í keppni um Íslandsmeistaratitil kvenna í handbolta hefjast í dag en þar mætast deildarmeistarar KA/Þórs og ÍBV annars vegar og Fram og Valur hins vegar. Vinna þarf tvo leiki í undanúrslitum til að komast í úrslitaeinvígið.
Snæfríður Sól Jórunnardóttir hafnaði í 33. sæti í 400 metra skriðsundi á EM í 50 metra laug í Búdapest í morgun en Snæfríður synti á 4. mínútum og 23,45 sekúndum. Íslendingar hafa nú lokið keppni á EM en undanúrslit og úrslit fara fram síðar í dag og verða í beinni útsendingu á RÚV klukkan fjögur.
Bandaríski kylfingurinn Phil Mickelson er einn í forystu á PGA-meistaramótinu í golfi fyrir lokahringinn sem spilaður verður í dag. Mickelson vann PGA-meistaramótið árið 2005 en þessi fimmtugi kylfingur hefur verið í miklu stuði upp á síðkastið. Á hringnum í gær fékk Mickelson fimm fugla á fyrstu tíu holunum og var þá kominn á fimm undir par. Hann fékk svo skolla og skramba á 12. og 13. holunni en kláraði hringinn á tveimur undir pari og er samtals á sjö höggum undir pari fyrir lokahringinn, höggi á undan Brooks Koepka. Vinni Mickelson PGA-meistaramótið verður hann elsti sigurvegari risamóts í sögunni.
Keflavík varð í gær fyrsta liðið til að komast í undanúrslitin um Íslandsmeistaratitilinn í körfubolta. Undanúrslitin um Íslandsmeistaratitil kvenna í handbolta hefjast í dag.